
RAPORT DE ANALIZĂ TEMATICĂ
PRIVIND PRODUSELE DE ASIGURARE DE RĂSPUNDERE CIVILĂ MALPRAXIS MEDICAL



I. ASPECTE GENERALE
Asigurarea de răspundere civilă pentru malpraxis medical prezintă o importanță deosebită, prin natura riscurilor acoperite și prin rolul său în protejarea atât a personalului medical, cât și a pacienților prejudiciați. 
În ultimii ani, creșterea gradului de conștientizare cu privire la drepturile pacienților, expunerea tot mai mare a personalului medical la riscul formulării unor pretenții de despăgubire, precum și impactul financiar și social pe care îl pot avea cazurile de malpraxis au accentuat relevanța acestui tip de asigurare. 
În același timp, caracterul obligatoriu al asigurării pentru exercitarea profesiei medicale face necesar ca aceasta să nu reprezinte doar o condiție formală pentru desfășurarea activității, ci să ofere o protecție efectivă, corespunzătoare riscurilor la care sunt expuși asigurații și persoanele prejudiciate. 
În acest context, Autoritatea de Supraveghere Financiară (A.S.F.) a desfășurat o acțiune de analiză tematică a produselor de asigurare de malpraxis medical, în vederea evaluării modului în care acestea răspund, în practică, scopului pentru care sunt achiziționate și oferă valoare asiguraților și beneficiarilor. 

II. PREZENTAREA ACȚIUNII DE ANALIZĂ TEMATICĂ
II.1. Obiectiv și scop
Obiectivul analizei a fost evaluarea, la nivel de piață, a caracteristicilor produselor de asigurare de răspundere civilă pentru malpraxis medical, a modului în care acestea răspund nevoilor consumatorilor și a riscurilor de conduită care pot afecta atât asigurații, cât și beneficiarii acestor produse de asigurare (pacienții, succesorii acestora, în calitate de persoane prejudiciate).
Analiza tematică a urmărit obținerea unei imagini de ansamblu asupra modului în care produsele de asigurare de răspundere civilă pentru malpraxis medical sunt proiectate, distribuite și monitorizate, precum și asupra măsurii în care acestea oferă protecție efectivă personalului medical și pacienților prejudiciați. 
Analiza a fost realizată integrat, atât din perspectiva cadrului legal, a documentației contractuale, cât și a informațiilor referitoare la structura portofoliilor, distribuție, daune, litigii, petiții și procesele interne ale societăților privind supravegherea și guvernanța produselor (POG). Fiecare temă a fost evaluată din perspectiva mecanismului prin care poate apărea o afectare a intereselor clientului sau o diminuare a protecției persoanei prejudiciate.

II.2. Societăți și produse de asigurare incluse în analiză
Societățile de asigurare incluse în prezenta analiză tematică au fost selectate pe criteriul reprezentativității pe această linie de afaceri, totalizând o cotă de piață de aproximativ 70% pe clasa de asigurare A13- Răspundere civilă generală și care dețin în portofolii produse de asigurare de malpraxis medical.
Produsele de asigurare selectate pentru analiză acoperă o parte relevantă a pieței și permit identificarea unor riscuri de conduită și vulnerabilități care pot fi considerate reprezentative pentru aceste produse la nivelul pieței de asigurări.
II.3. Cadrul legal și particularitățile mecanismului de despăgubire
Asigurările de răspundere civilă profesională pentru personalul medical sunt reglementate în principal prin Legea nr. 95/2006 privind reforma în domeniul sănătății, Normele metodologice aprobate prin Ordinul nr. 482/2007 și Norma privind stabilirea limitelor de asigurare pentru furnizorii care intră în relații contractuale cu casele de asigurări de sănătate. Cadrul legal instituie obligația deținerii asigurării pentru exercitarea activității profesionale și pentru intrarea în relații contractuale cu sistemul de asigurări sociale de sănătate.
Asigurarea acoperă, în limita sumei asigurate, prejudiciile pentru care asiguratul răspunde față de terțe persoane ca urmare a unui act de malpraxis, în condițiile contractului, inclusiv cheltuielile de judecată. Actul medical poate consta atât într-o acțiune realizată cu eroare, neglijență ori imprudență, cât și în neacordarea asistenței medicale atunci când aceasta era necesară.
Limitele minime legale de răspundere sunt diferențiate în funcție de categoria profesională și de tipul furnizorului. Astfel, pentru personalul medico-sanitar, acestea variază de la 2.000 euro pentru asistenții de farmacie, la 62.000 euro pentru medicii din specialități chirurgicale. Pentru furnizorii persoane juridice, limitele sunt stabilite prin sume fixe sau prin raportare la personalul angajat și pot ajunge la 500.000 euro pentru anumite unități spitalicești publice. 
Cadrul legal permite contractarea unor limite mai mari, în funcție de riscul acceptat pentru activitatea desfășurată.
Legea nr. 95/2006 și Normele metodologice de aplicare a titlului XVI "Răspunderea civilă a personalului medical şi a furnizorului de produse şi servicii medicale, sanitare şi farmaceutice" cuprind prevederi exprese referitoare la asigurarea obligatorie de răspundere civilă profesională pentru medici, farmacişti şi alte persoane din domeniul asistenţei medicale, care sunt aplicabile inclusiv societăților de asigurare. 
Astfel, asigurătorul acordă despăgubiri pentru prejudiciile de care asiguraţii răspund, în baza legii, faţă de terţe persoane despre care se constată că au fost supuse unui act de malpraxis medical.
Potrivit legislației anterior menționate, despăgubirile se pot stabili pe cale amiabilă, în cazurile în care rezultă cu certitudine răspunderea civilă a asiguratului. Persoana prejudiciată se poate adresa Comisiei de monitorizare și competență profesională pentru cazurile de malpraxis sau direct instanței. 
În situaţia în care asiguratul, asigurătorul şi persoana prejudiciată nu cad de acord asupra culpei asiguratului, cuantumul şi modalitatea de plată a prejudiciului cauzat printr-un act de malpraxis se stabilesc de către instanţa judecătorească.    
Prejudiciul se va despăgubi de către asigurător în limita sumei asigurate, în baza hotărârii judecătoreşti definitive, iar în cazul în care valoarea despăgubirii depăşeşte suma asigurată, autorului prejudiciului va plăti diferenţa din venituri proprii, până la recuperarea integrală a acesteia.  
Această arhitectură explică durata mare de materializare a riscului, dar nu exclude responsabilitatea asigurătorilor de a proiecta și monitoriza produse capabile să funcționeze efectiv. Posibilitatea legală a soluționării amiabile, rolul expertizei și al Comisiei, precum și durata litigiilor trebuie integrate în proiectarea produsului, procedurile de daună și indicatorii POG.
II.4. Informații privind produsele analizate 
În urma analizării datelor transmise de societățile participante la analiza tematică, rezultă următoarele concluzii:
· Se înregistrează creșteri constante în ultimii 3 ani a vânzărilor pe această linie de afaceri, atât ca număr de contracte, cât și ca valoare a primelor brute subscrise (PBS).
· Nivelul relativ redus al primei medii facilitează accesul la produs și îndeplinirea obligației legale, însă valoarea pentru client trebuie apreciată prin raportare la probabilitatea ca polița să răspundă nevoilor sale reale, întinderea acoperirii, limita de răspundere, durata până la despăgubire, excluderile aplicabile și costurile de distribuție.
· Documentele analizate în cadrul acțiunilor de control confirmă faptul că produsul este achiziționat frecvent la nivelul minim prevăzut de lege, cu scopul obținerii documentului necesar exercitării profesiei. Acest comportament este favorizat de prima redusă, distribuția standardizată și evaluarea limitată a expunerii individuale în procesul de consultanță. În aceste condiții, polița poate îndeplini funcția administrativă fără a transfera într-o măsură suficientă riscul financiar real al unui litigiu de malpraxis.
· Deși numărul daunelor avizate a crescut ușor față de anii precedenți, valorile absolute rămân foarte reduse. 
· Numărul de litigii raportate având ca obiect soluționarea cazurilor de malpraxis medical, precum și numărul redus de dosare plătite, arată că soluționarea pretențiilor de despăgubire pentru malpraxis rămâne strâns legată de procedurile judiciare. 
Pentru asigurat, aceasta poate însemna că protecția financiară oferită de poliță se concretizează cu dificultate, iar pentru beneficiar (pacient), că obținerea despăgubirii presupune frecvent un proces îndelungat, ceea ce arată faptul că produsele le oferă acestora o valoare redusă în raport cu scopul urmărit (Value for money- VfM).
La nivel agregat, numărul dosarelor în care s-au efectuat plăți și valoarea despăgubirilor plătite rămân reduse în raport cu numărul de contracte, iar soluționarea pretențiilor este frecvent asociată procedurilor judiciare de durată. Aceste elemente justifică o analiză suplimentară a funcționalității produselor și a valorii oferite clienților.
În același timp, nivelul comisioanelor de distribuție trebuie corelat cu calitatea procesului de consultanță acordat de distribuitori, astfel încât recomandările privind produsul să fie bazate pe o evaluare adecvată a profilului de risc al potențialului asigurat și a nevoilor realiste ale acestuia și nu doar către îndeplinirea cerinței legale și către cost.
În aceste condiții, pe piață există preponderent produse simple și standardizate, distribuite într-un volum ridicat, în principal prin intermediari de asigurări, iar identificarea nevoilor reale ale potențialilor asigurați și a nivelului adecvat de acoperire, corelat cu riscurile la care sunt aceștia expuși, are, în multe cazuri, un rol limitat. Totodată, orientarea asiguraților către produse cu un cost redus, achiziționate în principal în scopul îndeplinirii obligației legale, contribuie la menținerea acestui model.
Astfel, analiza indică riscul ca, pentru o parte relevantă a contractelor, produsul să fie utilizat predominant pentru îndeplinirea obligației legale, fără ca utilitatea sa practică în transferul riscului financiar să fie suficient demonstrată. 
Această situație este în dezavantajul pacienților, beneficiari ai polițelor, care trebuie să aștepte perioade lungi de timp, uneori chiar și mai mulți ani, pentru a fi despăgubiți, dar poate avea impact negativ și asupra personalului medical, în situația în care pretențiile de despăgubire depășesc în mod semnificativ limitele de răspundere ale asigurătorilor, cu valori reduse, iar diferența trebuie suportată din veniturile proprii. 
Pacientul este beneficiarul al mecanismului de transfer al răspunderii. Prin urmare, analiza protecției consumatorului nu se poate limita la claritatea informațiilor pentru medic, aceasta trebuie să evalueze și capacitatea produsului de a susține plata efectivă a prejudiciilor.
Această situație justifică o monitorizare mai aprofundată de către asigurători, inclusiv prin indicatori POG și VfM adaptați specificului produsului.
Imaginea sintetizată a acestui mecanism se prezintă astfel:
	Categorie
	Factori generatori de risc
	Riscuri potențiale

	Personal medical asigurat
	Limită de răspundere redusă, excluderi, sublimite, amplificate, în multe cazuri, de prevederi contractuale netransparente și de consultanță inadecvată
	Diferențe de plată din patrimoniul propriu; costuri de apărare; așteptări eronate privind acoperirea.
Produs care nu răspunde activității și expunerii reale.

	Unitate sanitară
	Rol contractual neclar și acoperire limitată la personal sau răspundere solidară.
	Răspunderea proprie pentru organizare, dotare sau infecții poate rămâne neasigurată.

	Pacient / succesor
	Litigiu îndelungat, limită redusă, excluderi și insuficiența patrimoniului persoanei răspunzătoare.
	Întârzierea despăgubirii sau recuperarea parțială a prejudiciului.



II.5. Aspecte privind proiectarea și funcționarea produselor
a) Delimitarea insuficientă între personalul medical și unitățile sanitare
Legea nr. 95/2006 reglementează distinct răspunderea personalului medical pentru erori profesionale și răspunderea unităților sanitare pentru aspecte precum organizarea, dotarea, infecțiile nosocomiale, echipamentele, subcontractorii ori funcționarea serviciilor. 
În majoritatea cazurilor, produsele oferă protecție personalului medical, în timp ce unitățile sanitare sunt parte a contractului de asigurare în calitate de contractanți, care răspund în solidar cu personalul medical angajat.
 Cu toate acestea, documentația contractuală ar trebui să detalieze mai clar limitele, obligațiile și funcționarea acestei acoperiri. 
Utilizarea unei documentații comune pentru profiluri juridice și de risc diferite poate conduce la neînțelegerea sferei protecției: o unitate poate considera că propria răspundere este asigurată, deși sunt acoperite numai actele personalului nominalizat sau răspunderea solidară. 
b)  Limite de răspundere insuficient corelate cu expunerea reală
Limitele de răspundere (sumele asigurate) sunt în general stabilite la pragurile minime reglementate de legislația în domeniul sănătății, și într-o măsură redusă în baza evaluării profilului de risc al asiguratului. 
Analiza litigiilor arată faptul că pretențiile formulate de persoanele prejudiciate pot depăși semnificativ sumele asigurate, iar diferența rămâne în sarcina personalului medical sau a unității răspunzătoare. Cu toate acestea, contractele cu sume asigurate minime sunt preponderente, iar documentația DNT analizată nu demonstrează întotdeauna că asiguratului i-au fost evaluate expunerea, specialitatea, experiența, volumul activității, tipurile de intervenții, toleranța la risc, tipul de unitate medicală în care lucrează etc.
Riscul pentru asigurat constă în existența unei protecții insuficiente pentru un prejudiciu sever. Pentru pacient, limita redusă poate diminua posibilitatea recuperării efective, în special atunci când patrimoniul persoanei răspunzătoare nu permite acoperirea diferenței.
a) Daune morale și mecanisme de sublimite
Daunele morale sunt o componentă importantă a pretențiilor în litigiile medicale, însă în toate produselor analizate nu fac parte din acoperirea de bază. Ele sunt oferite prin clauze suplimentare, contra unei prime distincte și funcționează, de regulă, printr-o sublimită inclusă în limita generală. Astfel, în situația acordării unei despăgubiri pentru daune morale, se reduce suma disponibilă pentru celelalte prejudicii, fără ca limita totală să crească.
Acest mecanism prezintă două vulnerabilități principale:
· În majoritatea cazurilor, documentele precontractuale și contractuale nu prezintă cu suficientă claritate faptul că acoperirea pentru daune morale nu este suplimentară limitei totale a contractului, iar prezentarea separată a unei sume pentru daune morale poate crea impresia unei protecții suplimentare. 
· Asiguratul plătește o primă suplimentară pentru acces la o categorie de riscuri, dar beneficiul financiar maxim rămâne încadrat în aceeași limită totală.
Această structură contractuală poate crea așteptări nerealiste pentru asigurați, în special în cazurile în care transparența contractuală și/ sau consultanța oferită acestora sunt inadecvate. 
În același timp, încasarea unei prime suplimentare fără majorarea corespunzătoare a sumei asigurate ridică semne de întrebare din perspectiva VfM. Astfel, se impune din partea asigurătorilor o testare POG și o justificare realistă a raportului dintre costul suplimentar și beneficiu, precum și informarea explicită, înainte de contractare, asupra efectului cumulativ al limitelor și sublimitelor.
d) Excluderi extinse și insuficient adaptate activității medicale
Toate produsele analizate conțin excluderi privind faptele intenționate, activitatea neautorizată ori riscurile excepționale. 
Cu toate acestea, s-au observat numărul mare al excluderilor, redactarea generală și, în unele cazuri, prezentarea nestructurată a acestora. Astfel, condițiile de asigurare includ frecvent riscuri de război, poluare, contaminare, riscuri cibernetice, bunuri avariate ori alte prevederi preluate din produse generale de răspundere civilă, prezentate laolaltă cu riscurile aferente activității medicale, ceea ce îngreunează identificarea limitărilor relevante.
Mai important, unele excluderi privesc activități medicale curente sau segmente profesionale clar identificabile: implanturi dentare, intervenții estetice, telemedicină, consultații la domiciliu, transfuzii, transplanturi, studii clinice, lipsa consimțământului informat, efecte adverse și complicații. Dacă piața-țintă include specialități pentru care aceste activități sunt uzuale, excluderea lor fără segmentarea corespunzătoare a pieței-țintă și fără avertizare clară poate conduce la distribuirea unui produs cu utilitate redusă pentru clientul respectiv.
Formulările precum „riscuri în general acceptate”, „condiții de lucru necorespunzătoare”, „lipsă de organizare” sau prejudicii agravate de informațiile incomplete ale pacientului lasă o marjă largă de interpretare și pot reduce predictibilitatea despăgubirii. Testarea produsului trebuie să arate cum operează aceste clauze în scenarii concrete, nu numai că ele sunt enumerate în condiții.
e) Mecanismul claims made, retroactivitatea și notificarea
Din analiza efectuată a reieșit faptul că produse de asigurare malpraxis medical funcționează pe baza mecanismului claims made, în care acoperirea depinde de momentul producerii actului medical, de formularea pentru prima dată a pretenției și de notificarea acesteia în perioada de asigurare sau într-o perioadă extinsă. Retroactivitatea este adesea limitată la 36 de luni și poate fi condiționată de continuitatea asigurării la aceeași societate.
Acest mecanism este relevant într-un domeniu în care prejudiciul sau pretenția poate deveni cunoscută la distanță de actul medical. Schimbarea asigurătorului, întreruperea poliței sau necunoașterea obligației de notificare pot genera goluri de protecție. Riscul este amplificat de obligația de a raporta nu numai pretențiile formulate, ci și orice eveniment care „ar putea” genera o pretenție, noțiune dificil de aplicat uniform în practica medicală.
Informația trebuie prezentată prin exemple simple, iar procesul DNT trebuie să verifice istoricul asigurării, existența unor circumstanțe cunoscute și necesitatea unei perioade retroactive sau extinse adecvate.
f) Obligații contractuale 
Condițiile de asigurare ale produselor malpraxis analizate prevăd o serie de obligații ale asiguratului, de cooperare, notificare și conservare a drepturilor asigurătorului. În unele produse, acestea sunt însă formulate prin preluarea unor reguli specifice asigurărilor de bunuri, precum păstrarea stării de fapt, sesizarea unor autorități, fără legătură cu speța ori referiri la bunuri avariate, pompieri și poliție. Aplicarea lor în cazul prejudiciilor corporale și al evoluției medicale poate fi dificilă sau imposibilă.
Au fost identificate și formulări generale care pot favoriza reducerea ori refuzul despăgubirii, modificarea condițiilor, majorarea primei, suspendarea sau rezilierea poliței. Spre exemplu, s-au identificat prevederi contractuale privind posibilitatea refuzului plății despăgubirii în situația în care încălcarea confidențialității a prejudiciat imaginea asigurătorului sau consecințe contractuale în „alte cazuri”, insuficient definite. 
Astfel de clauze afectează predictibilitatea și pot crea un dezechilibru între obligațiile asiguratului și marja de apreciere a asigurătorului.
[bookmark: _GoBack]g) Constatarea, evaluarea și acordarea despăgubirilor
În general, prevederile contractuale referitoare la instrumentarea daunelor sunt dezvoltate în baza condițiilor generale de răspundere civilă, fără reguli specifice adaptate malpraxisului, cum ar fi criterii de evaluare a culpei, utilizarea expertizelor medicale, valorificarea deciziei Comisiei, documentația necesară, etapele și termenele soluționării amiabile. Lipsa acestor elemente reduce predictibilitatea și poate favoriza orientarea automată către instanță.
Există și abordări mai dezvoltate, respectiv posibilitatea unei expertize realizate de un expert acceptat de asigurat, asigurător și persoana prejudiciată, prevederi privind rolul asigurătorului în soluționarea amiabilă. De asemenea, sunt societăți care permit plata părții necontestate din despăgubire. Aceste mecanisme pot constitui repere utile, cu condiția ca aplicarea lor efectivă și rezultatele să fie monitorizate.
În ansamblu, numărul redus al soluțiilor amiabile nu rezultă că a fost analizat sistematic de societăți. Este necesară investigarea cauzelor: incertitudinea medicală, stimulentele procesuale, clauzele contractuale, lipsa expertizei timpurii, limitele mici sau absența unor proceduri interne clare.
II.6. Distribuția, DNT și informarea clientului
a) Evaluarea nevoilor și cerințelor potențialilor asigurați
Caracterul obligatoriu al poliței pentru asigurat nu elimină obligația distribuitorului de a determina cerințele și necesitățile acestuia (DNT). 
Analiza arată însă faptul că DNT se limitează la verificarea profesiei și a limitei minime aplicabile, fără a se analiza alte elemente relevante pentru determinarea profilului de risc al asiguratului, cum ar fi: specialitatea, tipurile de intervenții pe care le execută, experiența profesională, expunerea la daune morale, istoricul pretențiilor, continuitatea acoperirii și necesitatea unor clauze suplimentare etc.
În documentele analizate, evaluarea este uneori standardizată, iar consultanța acordată este minimalistă pe motiv că produsul ar fi simplu. Totuși, analiza condițiilor demonstrează contrariul: mecanismul claims made, retroactivitatea, excluderile de specialitate și sublimitele necesită explicații individualizate. 
b) Remunerația distribuției
Comisioanele de distribuție trebuie analizate în contextul unor produse cu primă redusă și daunalitate scăzută. Astfel, se impune analizarea nivelului stimulentului de vânzare în corelație cu efortul efectiv de identificare a nevoilor. Analiza VfM trebuie să includă impactul costurilor de achiziție și să demonstreze că remunerația este compatibilă cu valoarea și serviciul oferite clientului.
c) Coerența documentației precontractuale și contractuale
În unele cazuri au fost observate anumite necorelări între poliță, condiții și PID în ceea ce privește calitatea persoanei juridice, caracterul suplimentar al daunelor morale, includerea sublimitei în limita generală, perioadele de acoperire și unele trimiteri la legislație care nu mai este în vigoare. 
În aceste situații, riscurile pentru asigurați se reflectă în înțelegerea incorectă/ insuficientă a prevederilor contractuale, ceea ce poate conduce la lipsa despăgubirii sau la protecție insuficientă.
II.7. Supravegherea și guvernanța produselor
Procesele de supraveghere și guvernanță a produselor analizate (POG) nu au demonstrat, în toate cazurile, că aceste elemente sunt analizate de către societăți din perspectiva valorii oferite asiguraților și a protecției efective a pacienților prejudiciați (Value for Money), după cum prezentăm în cele ce urmează. 
a) Piața-țintă și testarea produsului
Piața-țintă este adesea definită prin enumerarea profesiilor eligibile. Această abordare nu surprinde diferențele de expunere dintre specialități, personal și unități, activități clasice și telemedicină, intervenții uzuale și proceduri cu risc ridicat. Excluderile analizate arată că un client poate fi formal eligibil, dar produsul standard să nu fie adecvat activității sale efective.
Testarea trebuie realizată pe scenarii reprezentative, de exemplu pentru un chirurg cu pretenții de daune morale peste limita minima, medic care schimbă asigurătorul după un act produs în perioada anterioară, stomatolog care efectuează implanturi, unitate medicală reclamată pentru infecție nosocomială, mai mulți pacienți afectați de același eveniment etc. Rezultatul testării trebuie să demonstreze ce plătește polița, ce rămâne în sarcina asiguratului și dacă documentele permit clientului să anticipeze acest rezultat.
b) Monitorizarea și revizuirea
Societățile au implementat un cadru POG formal, însă nu rezultă întotdeauna o analiză integrată a produselor pe ciclul de viață al acestora, care să centralizeze concluziile, pragurile, deciziile și măsurile. Monitorizarea și revizuirea sunt uneori descrise împreună, fără delimitarea activităților și a mecanismului prin care un semnal conduce la modificarea produsului.
Indicatorii tradiționali — rata daunei, profitabilitatea, numărul polițelor și petițiile — sunt necesari, dar insuficienți. Pentru malpraxis trebuie corelate și alte elemente, cum ar fi durata dosarelor și litigiilor, raportul dintre pretenții, rezerve, limite și plăți, proporția polițelor la limita minimă, frecvența clauzelor de daune morale, excluderile invocate, golurile de acoperire produse de mecanismul claims made, soluțiile amiabile, sumele rămase în sarcina asiguraților și remunerația distribuției etc.
Absența petițiilor nu demonstrează absența prejudiciului pentru client. În acest produs, problemele pot deveni vizibile după mai mulți ani, în cadrul litigiilor, iar asiguratul poate să nu formuleze petiție deoarece nu cunoaște încă rezultatul sau acceptă caracterul minim al poliței. Informațiile din litigii și dosarele vechi trebuie, prin urmare, valorificate sistematic.
III. CONCLUZII 
Analiza tematică a arătat faptul că există o diferență semnificativă între rolul formal al poliței, necesară pentru exercitarea profesiei, și capacitatea sa practică de a transfera riscul financiar. Această diferență nu este determinată de un singur element contractual, ci de efectul cumulat al limitelor și sublimitelor de răspundere, excluderilor, perioadelor de raportare, obligațiilor asiguratului și mecanismului de stabilire a răspunderii și de plată a despăgubirilor.
Astfel, principalele riscuri și vulnerabilități identificate la nivelul produselor analizate, reprezentative la nivelul pieței de asigurări pot fi sintetizate astfel:
Contractele sunt orientate către limitele minime de răspundere prevăzute de cadrul legal aplicabil domeniului sănătății, deși nivelul pretențiilor și al prejudiciilor poate depăși semnificativ aceste limite.
Daunele morale, relevante în despăgubirile de malpraxis, sunt frecvent excluse din produsul de bază și oferite opțional, contra unei prime suplimentare, prin sublimite incluse în limita generală, fără creșterea protecției totale.
Excluderile sunt numeroase, uneori generale sau insuficient adaptate specialităților medicale, iar anumite excluderi pot restrânge acoperirea tocmai pentru activități curente ale unor segmente din piața-țintă.
În unele produse, aceeași documentație este utilizată pentru personalul medical și pentru unitățile sanitare, deși formele de răspundere, nevoile și expunerile sunt distincte.
Mecanismele de soluționare amiabilă există în cadrul legal și în unele condiții contractuale, dar sunt utilizate limitat; majoritatea spețelor relevante ajung în instanță și se soluționează după perioade îndelungate.
Distribuția este concentrată în mare măsură pe îndeplinirea obligației legale și pe cost, iar analiza DNT și consultanța nu demonstrează întotdeauna evaluarea specialității, activității efective, expunerii, limitelor adecvate și necesității acoperirilor suplimentare.
Monitorizarea POG este adesea fragmentată, fără corelarea sistematică a daunelor, litigiilor, excluderilor aplicate, nivelului limitelor, remunerației distribuției și valorii efective pentru client.
Din perspectiva VfM, analiza indică faptul că produsele îndeplinesc funcția formală asociată asigurării obligatorii, însă există elemente care pot limita transferul efectiv al riscului și care necesită o evaluare mai aprofundată. Numărul redus al dosarelor plătite și al despăgubirilor agregate, nivelul comisioanelor de distribuție, limitele de răspundere utilizate și durata litigiilor trebuie analizate integrat de către asigurători ca posibile semnale privind valoarea produsului pentru client. 
Vulnerabilitățile sunt interdependente. Astfel, limita de răspundere poate fi insuficientă, acoperirea daunelor morale consumă din aceeași limită, excluderile pot favoriza blocarea plății despăgubirii, mecanismul claims made poate produce goluri de acoperire; documentația poate fi greu de înțeles, distribuția este formală, iar monitorizarea poate concluziona că produsul este adecvat pe baza profitabilității și a lipsei petițiilor. Efectul cumulat poate transforma polița într-un document de conformare cu utilitate redusă în momentul producerii unui prejudiciu sever.
În același timp, analiza a identificat și mecanisme care pot susține funcționalitatea: plata sumei necontestate, utilizarea unui expert medical agreat, menținerea instrumentării în anumite situații penale, posibilitatea reîntregirii limitei și delimitarea explicită a unității ca simplu contractant. Aceste elemente pot fi evaluate ca elemente minime pentru îmbunătățirea practicilor de piață, fără a presupune uniformizarea soluțiilor contractuale.
Pentru atenuarea riscurilor identificate, precum și în scopul asigurării unei valori adecvate a produselor pentru asigurați și beneficiari, sunt necesare acțiuni concrete ale societăților de asigurare, orientate către: 
Segmentarea produselor și a piețelor-țintă. Delimitarea mai clară, în cadrul documentației de produs, a prevederilor aplicabile personalului medical de cele aplicabile unităților sanitare, astfel încât rolul fiecărei entități, natura răspunderii acoperite, limitele și excluderile, drepturile și obligațiile să fie clare și adecvate activității efective.
Testarea funcționalității. Produsele să fie testate pe scenarii de daună reprezentative, inclusiv pretenții mari, daune morale, schimbarea asigurătorului, situații excluse frecvent, iar rezultatele să arate cuantumul efectiv plătibil și partea rămasă în sarcina asiguratului.
Limite și sublimite. Documentația de produs să prezinte explicit că sublimitele sunt incluse în limita generală, efectul lor cumulativ și faptul că plata unei prime suplimentare nu majorează automat protecția totală. Fundamentarea primei suplimentare să fie inclusă în analiza VfM.
Revizuirea excluderilor. Societățile să evalueze relevanța, claritatea și efectul excluderilor asupra fiecărui segment al pieței-țintă și să evite distribuirea standard a produsului către specialități pentru care activități uzuale sunt excluse sau necesită extensii distincte.
DNT și consultanță. Procesul de determinare a cerințelor și necesităților să includă factori relevanți de evaluare și să documenteze motivul selectării limitei, perioadei retroactive și acoperirilor suplimentare, nu numai conformitatea cu pragul legal.
Soluționarea timpurie. Societățile să analizeze cauzele utilizării reduse a soluționării amiabile și să formalizeze, după caz, mecanisme de evaluare timpurie, expertiză medicală independentă, mediere și plată a sumelor necontestate.
Monitorizare integrată. Cadrul POG să centralizeze datele din subscriere, distribuție, daune, litigii, petiții și actuariat, cu indicatori, praguri, responsabilități, circuit decizional și dovada măsurilor adoptate.
Evaluarea VfM. Analiza VfM să depășească raportul primă/sumă asigurată și să includă probabilitatea și durata plății, excluderile aplicate, limitele efective, costurile de distribuție, proporția polițelor minime și sumele rămase neacoperite.
Informarea adecvată. PID, oferta și polița să fie corelate și să evidențieze vizibil daunele morale, limitele și sublimitele, mecanismul claims made, retroactivitatea, obligațiile de notificare și principalele excluderi relevante pentru specialitatea clientului.
În acest context, se impune valorificarea concluziilor prezentului raport, prin emiterea de către A.S.F. a unui set de recomandări adresate pieței și monitorizarea implementării acestora.
Pagina 12 din 12

image1.jpg
Directia Supraveghere de Conduita
Sectorul Asigurari-Reasigurari





